Suomi ei ole koskaan aikaisemmin hävinnyt Ranskalle virallista maaottelua.

Suomi hävisi Ranskalle maalein 1–5 jääkiekon MM-turnauksen B-lohkon ottelussa. Kisaisäntien aktiivinen ja rohkea pelaaminen tuotti Leijonille yllättäviä ongelmia.

Samalla MM-joukkue teki kyseenalaista suomalaista jääkiekkohistoriaa. Suomi ei ole koskaan aikaisemmin hävinnyt Ranskalle virallista jääkiekkomaaottelua. Joukkueet olivat kohdanneet tätä ennen 18 kertaa ja Leijonat oli voittanut kyseiset ottelut maalierolla 107–17.

Ranskan sankariksi nousi Dallas Starsin NHL-hyökkääjä Antoine Roussel, joka teki Leijonien verkkoon kaksi maalia. Kehuja on jaettava myös isäntien maalivahdille Florian Hardylle.

Suomen pelaaminen ottelussa oli vaisua, vaikka joukkueella oli tekopaikkoja useampaan kuin yhteen maaliin. Yli 40 kertaa laukonut Suomi pysähtyi omaan tehottomuuteensa ja Hardyn muuriin.

Vesa Moilanen / Lehtikuva

Bellemare löi alkutahdit

Leijonat oli pinteessä Ranskan kanssa alusta lähtien. Isäntien aktiivinen karvauspelaaminen tuotti Suomen puolustajille ongelmia, eikä kiekollinen peli lähtenyt kunnolla käyntiin.

Sunnuntain kärsimysnäytelmälle lyötiin alkutahdit runsaan 14 peliminuutin jälkeen, kun Sebastian Aho menetti kiekon tärkeässä paikassa. Peliväline pelattiin Suomen maalin eteen, josta Ranskan Pierre-Edouard Bellemare laukoi kiekon ohi Leijonat-vahti Joonas Korpisalon päälle kaatuneiden suomalaispuolustajien.

Erän lopulla Suomella oli hyvä mahdollisuus päästä tasoihin kahden miehen ylivoimalla, mutta Leijonien viimeistely ontui. Lähimpänä maalia oli ylivoiman jälkeen Oskar Osala, jonka kudin ranskalaisvahti Florian Hardy torjui uskomattomalla haamupelastuksella.

Lehtosen maali jäi ainoaksi

Toisen erän alkupuolella kaikki näytti hetken aikaa hyvältä, kun Mikko Lehtosen painava kuti upposi Ranskan maaliin Mikko Rantasen ja Veli-Matti Savinaisen tekemän hyvän maskin ansiosta.

Vesa Moilanen / Lehtikuva

Ilo jäi kuitenkin lyhyeksi, kun Ranskan NHL-tähti Roussel rankaisi Leijonia ensimmäisen kerran. Ranskan 2–1-maali syntyi ensimmäisen tavoin Ahon kiekonmenetyksen seurauksena.

Kapteenina pelannut Valtteri Filppula sai erän lopulla kahden minuutin rangaistuksen koukkaamisesta. Valentin Claireaux vei Ranskan ylivoimalla jo 3–1-johtoon.

Pahaan pinteeseen joutunut Leijonat tuli päätöserään energisenä, eikä vähiten Jesse Puljujärven ansiosta. Puljujärvi pelasi ensiminuuttinsa turnauksessa ja oli heti lähellä tehdä maalin.

Leijonien kiri tyssäsi Jani Lajusen kiekonmenetykseen. Lajusen menetti pelivälineen ja Anthony Rech pelasi Rousselin läpiajoon. Roussel ujutti kiekon varmasti Korpisalon jalkojen välistä verkkoon.

Ranskan viidennen maalin tyhjiin teki Damien Fleury.

Suomi pelaa seuraavaksi Tshekkiä vastaan maantaina illalla Suomen aikaa klo 21.15 alkaen.

Lue myös:

Asiantuntijalta karu arvio Leijonien pelistä: "Intohimotonta ja sekavaa"

Julius Honka tuimana Ranska-tappion jälkeen: "Pitää pelata paremmin – se on hyvin yksinkertaista"

Kommentti: Ranska antoi Leijonille oppitunnin jääkiekon perusasioista – niin uskomattomalta kuin se kuulostaakin

Leijona-konkari ei vielä huolissaan Suomen tehottomuudesta: "Kyllä meillä jokainen pelaaja osaa tehdä maaleja"

Jesse Puljujärvi pääsi irti ja laukoi heti tolppaan: "Olisin voinut auttaa joukkuetta enemmän"